钦定古今图书集成/方舆汇编/职方典/第1517卷 > 缅国考
## 钦定古今图书集成/方舆汇编/职方典/第1517卷 > 缅国考

元

世祖至元八年，缅国始遣使入朝。

按《元史世祖本纪》，不载按《元史缅国传》，“缅国为西南夷，不知何种。其地有接大理及去成都不远者，又不知其方几里也。其人有城郭屋庐以居，有象马以乘，舟筏以济。其文字进上者，用金叶写之，次用纸，又次用槟榔叶，盖誊译而后通也。” 世祖至元八年，大理、鄯阐等路宣慰司都元帅府遣乞䚟脱因等使缅国，招谕其主内附。四月，乞䚟脱因等导其使价博来以闻。至元十年，诏勘马剌失星、乞䚟脱因、刘源使缅国，谕遣子弟近臣来朝。

按《元史世祖本纪》云云按《元史缅国传》：十年二月遣勘马剌失里、乞䚟脱因等使其国。持诏谕之曰：“间者大理鄯阐等路宣慰司都元帅府差乞䚟脱因导王国使价博诣京师。且言向至王国。但见其臣下。未尝见王。又欲观吾大国舍利。朕矜悯远来。即使来使觐见。又令纵观舍利。益询其所来。乃知王有内附意。国” 虽云远，一视同仁。今再遣勘马剌失里及礼部郎中国信使乞䚟脱因、工部郎中国信副使卜云失往谕王国。“诚能谨事大之礼，遣其子弟。若贵近臣僚一来，以彰我国家无外之义。用敦永好，时乃之休。至若用兵，夫谁所好。王其思之。”

至元十二年。枢密院以征缅议闻。帝不许按《元史世祖本纪》。不载按《元史缅国传》十二。

年四月，建宁路安抚使贺天爵言：“得金齿头目阿郭之言曰：‘乞䚟脱因之使缅’” ，乃故父阿必所指也。至元九年三月，缅王恨父阿必，故领兵数万来侵，执父阿必而去，不得已厚献其国，乃得释之。因知缅中部落之人，犹群狗耳。比者缅遣阿的八等九人至，乃候视国家动静也。今白衣头目是阿郭亲戚，与缅为邻，尝谓入缅有三道，一由天部马，一由骠甸，一由阿郭地界，俱会缅之江头城。又阿郭亲戚阿提犯在缅掌五甸户各万馀，欲内附，阿郭愿先招阿提犯及金齿之未降者，以为引道。云南省因言：“缅王无降心，去使不返，必须征讨。” 六月，枢密院以闻，帝曰：“姑缓之。” 十一月，云南省始报差人探伺国使消息，而蒲贼阻道。今蒲人多降，道已通，遣金齿干额总管阿禾探得国使达缅俱安

至元十四年，缅人攻阿禾蒙古千户忽都等军，大破其众。

按《元史世祖本纪》，不载按《元史缅国传》：“十四年三月，缅人以阿禾内附，怨之，攻其地，欲立砦腾越、永昌之间。时大理路蒙古千户忽都，大理路总管信苴日总把千户脱罗脱孩奉命伐永昌之西腾越、蒲、骠、阿昌、金齿未降部族，驻札南甸。阿禾告急，忽都等昼夜行，与缅军遇一河边，其众约四五万，象八百，马万匹。忽”都等军仅七百人。缅人前乘马，次象，次步卒。象披甲，背负战楼，两傍挟大竹筒，置短枪数十于其中，乘象者取以击刺。忽都下令：“贼众我寡，当先冲河北军。”亲率二百八十一骑为一队，信苴日以二百三十三骑傍河为一队，脱罗脱孩以一百八十七人依山为一队。交战良久，贼败走。信苴日追之三里，抵寨门，旋泞而退。忽南面贼兵万馀，绕出官军后。信苴日驰报，“忽都复列为三阵，进至河岸，击之，又败走，追破其十七砦，逐北至窄山口，转战三十馀里，贼及象马自相蹂死者盈三巨沟。”日暮，忽都中伤，遂收兵。明日追之，至干额，不及而还，捕虏甚众。军中以一帽或一两靴、一毡衣易一生口，其脱“者又为阿禾、阿昌邀杀，归者无几。官军负伤者虽多，惟蒙古军获一象，不得其性，被击而毙，馀无死者。”十月，云南省遣云南诸路宣慰使、都元帅纳速刺丁率蒙古爨僰摩些军三千八百四十馀人征缅，至江头，深蹂酋首细安立砦之所，招降其磨欲等三百馀砦，土官曲腊、蒲折户四千，孟磨爱户一千，“磨奈蒙匡里荅八剌”，户二万，蒙忙甸土官甫禄堡，户一万，“水都弹秃”，户二百，凡三万五千二百户。以天热还师。

至元十七年。诏纳速刺丁将精兵万人征缅国按《元史世祖本纪》云云按《元史缅国传》：十七年二月纳速剌丁等上言缅国与地形势皆在臣目中矣。先奉旨若重庆诸郡平。然后有事缅国。今四川已底宁。请益兵征之。帝以问丞相脱里夺海。脱里夺海曰：“陛下初命发合剌章及四川与阿里海牙麾下士卒六万人征缅，今纳速剌丁止欲得万人。” 帝曰：“是矣。” 即命枢密缮甲兵，修武备，议选将出师。五月，诏云南行省发四川军万人，命药剌海领之，与前所遣将同征缅。至元十九年，议征缅国。

按《元史世祖本纪》，“十九年二月，议征缅国，以太卜为右丞，也罕的斤为参政，领兵以行。壬子，诏佥亦奚不薛及播、思、叙三州军，征缅国。” 按《元史缅国传》，十九年二月，“诏思、播、叙诸郡及亦奚不薛诸蛮夷等处，发士卒征缅。”

至元二十年五月，丞相伯颜、诸王相吾答儿等言：“征缅国军，宜参用蒙古新附军。” 从之。

按《元史世祖本纪》云云，按《元史缅国传》：“二十年十一月，官军伐缅，克之。先是诏宗王相吾荅儿、右丞太卜、参知政事也罕的斤将兵征缅，是年九月，大军发中庆，十月至南甸，太卜由罗必甸进军，十一月相吾荅儿命也罕的斤取道于阿昔江，达镇西阿禾江，造舟二百，下流至江头城，断缅人水路，自将一军从骠甸” 径抵其国，与太卜军会。令诸将分地攻取，破其江头城，击杀万馀人。别令都元帅元世安以兵守其地，积粮饷以给军士。遣使持《舆地图》奏上。

至元二十二年，缅遣使纳款，寻遣达鲁花赤等使其国。

按《元史世祖本纪》，不载按《元史缅国传》：“二十二年十一月，缅王遣其盐井大官阿必立相至太公城，欲来纳款，为孟乃甸白衣头目䚟塞，阻道，不得行。遣誊马宅者持信撘一片来告骠甸土官匿俗，乞报上司，免军马入境，匿俗给榜遣。”

誊马宅回江头城，招阿必立相赴省，且报“镇西、平缅、丽川等路宣慰司、宣抚司，差三操持榜至江头城，付阿必立相、忙直卜筭二人，期以两月，领军来江头城。宣抚司率蒙古军至骠甸，相见议事。” 阿必立相乞言于朝廷，降旨许其悔过，然后差大官赴阙。朝廷寻遣镇西、平缅宣抚司达鲁花赤、兼招讨使怯烈使其国。

至元二十三年五月，遣怯烈招谕缅国。十月，调张万等征缅。

按《元史世祖本纪》。“二十三年五月。遣镇西平缅等路招讨使怯烈招谕缅国。十月，以征缅功。调招讨使张万为征缅副都元帅。也先铁木儿征缅招讨司达鲁花赤。千户张成征缅招讨使。并虎符敕造战船。将兵六千人以征缅。俾秃满带为都元帅总之” 按《元史缅国传》云：“南王以行省右丞爱鲁奉旨征收金齿、察罕、迭吉连地” ，拨军一千人。是月，发《中庆府》，继至永昌府，与征缅省官会，经阿昔甸，差军五百人护送招讨使怯烈至太公城。

至元二十四年，缅始平定，岁贡方物。

按《元史世祖本纪》，“六月，枢密院奏，签征缅行省事合撒儿海牙言，比至缅国，谕其王赴阙，彼言邻番数叛，未易即行，拟遣阿难荅剌奉表赍土贡入觐” 按《元史缅国传》，“二十四年正月至忙乃甸，缅王为其庶子不速速古里所执，囚于昔里怯荅剌之地，又害其嫡子三人，与大官木浪周等四人为逆，云南王所命官阿” 难荅等亦受害。二月，怯烈自忙乃甸登舟，留元送军五百人于彼。云南省请今秋进讨，不听。既而云南王与诸王进征，至蒲甘，丧师七千馀，缅始平，乃定岁贡方物。

成宗大德元年，封的“立普哇拿阿迪提牙为缅国王。”

按《元史成宗本纪》：二月“己未，封的立普哇拿阿迪提牙为缅国王，且诏之曰：‘我国家自祖宗肇造以来，万邦黎献莫不畏威怀德。向先朝临御之日，尔国使人禀命入觐，诏允其请，尔乃遽食前言，是以我帅阃之臣加兵于彼。比者尔遣子信合八的奉表来朝，宜示含弘，特加恩渥。今封的立普哇拿阿迪提牙为缅国王，赐之银印，子信合八的为缅国世子，锡以虎符，仍戒饬云南等处边将，毋擅兴兵甲，尔国官民，各宜安业’。” 又赐缅王弟撒邦巴一珠虎符，酋领阿散三珠虎符，从者金符及金币遣之。按《元史缅国传》：大德元年二月，以缅王的立普哇拿，阿迪提牙尝遣其子信合八的奉表入朝，请岁输银二千五百两、帛千匹、驯象二十、粮万石。诏封“的立普哇拿阿迪提牙为缅王，赐银印；子信合《八的》为缅国世子，赐以虎符。”

大德三年，缅遣其世子信合《八的》奉表来谢，赐衣遣还。

按《元史成宗本纪》云云按《元史缅国传》。三年三月。缅复遣其世子奉表入谢。自陈部民为金齿杀掠。率皆贫乏。以致上供金币。不能如期输纳。帝悯之。止命间岁贡象。仍赐衣遣还。

大德四年，缅王为弟所杀，遣师问罪。八月，赴阙服罪，乃罢兵。

按《元史成宗本纪》，“四年四月，缅国遣使进白象。六月，诏立缅国王子窟麻剌哥撒八为缅国王，赐以银印及金银、器皿、衣服等物。七月，缅国阿散哥也弟者苏等九十一人，各奉方物来朝。诏命馀人留安庆，遣者苏来上都。八月，缅国阿散吉牙等昆弟赴阙，自言杀主之罪，罢征缅兵” 按《元史缅国传》：“四年四月，缅国遣” 使进白象。五月，“的立普哇拿阿迪提牙为其弟阿散哥也等所杀，其子窟麻剌哥撒八逃诣京师” ，令忙完秃鲁迷失率师往问其罪。蛮贼与《八百媳妇国》通，其势张甚。忙完秃鲁迷失请益兵，又命薛超兀而等将兵万二千人征之，仍令诸王阔阔节制其军。六月，诏立窟麻剌哥撒八为王，赐以银印。秋七月，缅贼阿撒哥也弟者苏等九十一人各奉方物入朝，命馀人置“中庆” ，遣者苏等来上都。八月，缅国阿散吉牙等昆弟赴阙，自言杀主之罪，罢征缅兵。

大德五年十月，缅王遣使入贡。

按《元史成宗本纪》云云按《元史缅国传》：五年九月，“云南参知政事高庆、宣抚使察罕不花伏诛。初庆等从薛超兀而围缅两月，城中薪食俱尽，势将出降。庆等受其重赂，以炎暑瘴疫为辞，辄引兵还。故诛之。十月缅遣使入贡。”

按《元史忽辛传》：“忽辛为云南行省右丞” ，大德五

年，缅国主负固不臣，忽辛遣人谕之曰：“我老赛典赤平章子也，惟先训是遵。凡官府于汝国所不便事，当一切为汝更之。” 缅国主闻之，遂与使者偕来，献白象一，且曰：“此象古来所未有，今圣德所致，敢效方物。” 既入，帝赐缅国主以世子之号。乌蛮等租赋，岁发军征索，乃集。忽辛以利害榜谕诸蛮，不遣一卒，而租赋咸足。

按《元史怯烈传》：“怯烈拜镇西缅，麓川等路宣抚司达鲁花赤，兼管军招讨使，成都、乌蒙诸驿阻绝，怯烈市马给传，往来便之。俄被召上京，问以征缅事宜，奏对称旨，赐币帛及翎根甲。诸王相吾荅儿、右丞太卜征缅，命怯烈率兵船为乡导，拔其江头城，振旅而还。复从云南王入缅，总兵三千，屯镇骠国，设方略招徕其党，由是复业者众。后入觐，世祖慰劳之，询以缅国始末，擢正议大夫，佥缅中行中书省事，佩金符，颁诏于缅，宣布威德。缅王稽颡称谢，遣世子信合、八的入贡。” 《四译馆考》

缅甸

缅甸，不知何种。其地旧有江头、太公、马来、安正国、蒲甘、缅王五城。元至元中，遣将兀良吉䚟屡讨平之，置邦牙军。明洪武二十九年内附，立缅甸军民宣慰使司。正统四年，孟养宣慰使刁宾玉昏懦，其下大酋思仁叛，拥众麓川，并有孟养地。遣黔国公沐晟、左都督方政往讨之。政乘胜追思仁，至上江，以无援，力战死。诏问晟，晟自知失律，饮药卒。廷臣皆言宜置思仁不问。不听。乃用太监王振议，用兵部尚书王骥、定西伯蒋贵，发湖广、四川、广西、贵州及京营兵十二万往讨之。思仁败走。缅甸酋长卜剌浪斩思仁，缚其子思机。思卜复遣莽剌札等六十四人进贡至京，且献俘焉。朝廷用骥言，录缅甸功，即以其子银起莽居守孟养地。顷之，麓川人拥思仁少子思禄攻败起莽，复有孟养地。骥不得已，乃与思禄约，以金沙江为界，令居孟养。先是，缅甸人当丙云清班思杰、康剌改、潘达、速巳、扯盼六名以来贡，遂留教授。后俱卒于官。弘治十七年因译学失传，行云南镇巡官取人教习。缅甸宣慰卜剌浪、差酋陶思孟完、通事李瓒等入贡，并送孟香的洒、香牛三人来馆，教授俱授序班。每遇朝廷改元，颁给敕谕一道、金字阴文信符一面，制用铜铸勘合号纸一百张，以“文行忠信” 四字为号，付各宣慰司收掌。遇贡方物、陈奏事情，则填写赴京，另有底簿云南布政司，以备查对。其地东至木邦，南至南海，西至戛里，北至陇川。自司治东北至云南，凡三十八程。其俗居有城郭屋庐，乘用象马，济用舟筏。进上文字用金叶，次用纸，又次用贝叶、槟榔叶为书。其人形陋体黑，性柔而诈。其酋长名曰“卜剌浪。” 男子善浮水，夏衣洗白窄衫单衣，冬衣白兜罗锦，仍用莎罗布二幅合之，缠于首以为饰。富者出入，衣大袖白布衫。“男子绾髻于顶前，用青、白二色布缠之，妇人绾髻于后，不施脂粉。男女皆合白檀香、麝香、当归、姜黄末，涂于身及头面以为奇。” 酋长出入乘平轿或乘象，坐者在前，从者围后，皆席地，专事佛，敬僧。立阿瓦刹城、邦哑直根等寺，庄严甚丽。有大事则抱佛说誓，质之僧，然后决。地势广衍，有金沙江，阔五里“馀，水势甚盛，缅人恃以为险。土产犀、象、马、金、银、宝贝、白㲲布、兜罗锦、椰子，树头油酒。树类棕，高五六尺，结实大如掌。土人以面纳罂中，悬于树实下，刮其实，流汁于罂，即为酒。” 或不用面，惟取其汁，熬之为白糖。其叶即贝叶。石油自石缝中流出，臭恶而黑，可疗毒疮。《会典》

缅甸

给赐宣慰使锦二段，纻丝纱罗各三疋；妻，纻丝罗各三疋。差来头目，每人纻丝罗各三疋，纱二疋，钞六十锭；招刚，每人纻丝罗各二疋，纱一疋，钞四十锭，俱与罗衣一套。通事钞三十锭。象奴从人，每人钞十五锭，俱与绢衣一套，靴袜各一双。